[{"text_idx": "#000003", "text": "Azaroaren 6an, arratsaldeko 17:00etan antolatzaileek gaia proposatuko dute Elorrioko Arriola antzokian, eta 24 orduren buruan, parte hartzaileek sortutako film laburrak antzokian bertan aurkeztu beharko dituzte."}, {"text_idx": "#000004", "text": "Multimedia eta ikus-entzunezkoak gustuko dutenei beste aukera bat emateko asmoz, 24 Ordu Digitalean izeneko formula berria jarri zuen abian Elorrioko Arriola antzokiak duela urte batzuk. Lehiaketa honetan lanak 24 orduren buruan sortu behar dira: oinarri zehatz batzuetatik abiatutako istorioa asmatu, grabatu, editatu eta esportatu."}, {"text_idx": "#000005", "text": "Jaialdiaren helburua bestalde, lan-taldeak sortzea eta hauek teknologia berriak erabiltzea ere bada. Antolatzaileen arabera, \u201csormenak, originaltasunak, ideia trebetasunak eta istorioen osaketak emaitza liluragarriak eskaintzen dituzte beti\u201d."}, {"text_idx": "#000006", "text": "Lehiaketaren oinarrietan azaltzen denez, film laburretan esaldi, objektu eta gai zehatz bat agertu behar dira, hain zuzen, aurretik antolatzaileek proposatuko dituztenak. Informazio hau guztia lehiaketa hasten den momentuan bertan emango zaie parte-hartzaileei, azaroaren 6an, arratsaldeko 17:00etan, Arriola antzokian."}, {"text_idx": "#000009", "text": "Film laburren emanaldiak azaroaren 7an gaueko 20:00etan izango dira. Emanaldia amaitu eta sari banaketa egingo da."}]